奉和淮南李相公早秋即事寄成都武相公
作者：劉禹錫
朝代：唐

paragraphs: 八柱共承天，東西別隱然。
遠夷爭慕化，真相故臨邊。
竝進夔龍位，仍齊龜鶴年。
同心舟已濟，造膝璧常聯。
對領專征寄，遙持造物權。
斗牛添氣色，井絡靜氛煙。
獻可通三略，分甘出萬錢。
漢南趨節制，趙北賜山川。
玉帳觀渝舞，虹旌獵楚田。
步嫌雙綬重，夢入九城偏。
秋雨離情動，新詩樂府傳。
聆音還竊抃，不覺撫么弦。